POLITIKEN har været på visit hos Danmarks Radios generaldirektør.

For at tale om ’mangfoldighed’.

Hvilket ville være en udmærket idé, hvis ikke det var, fordi der lige nu er væsentligt mere presserende emner at foreholde direktør Maria Rørbye Rønn. Eksempelvis manglen på rationale i, at hun er nationens højest lønnede embedsmand. Og at hendes underdirektører får et par millioner kroner i aftrædelse, når de selv siger op.

MEN POLITIKEN går meget op i mangfoldighed. Og generaldirektøren er mægtig glad for ’endelig at tale om substansen’.

Med svar som ’vi har nedsat en mangfoldighedsgruppe på tværs’, ’jeg tror, vi skal holde workshops rundt i hele huset’ og ’jeg håber, debatten kommer tilbage på sporet igen og kommer til at handle om, hvor vigtig public service-opgaven er’, får man imidlertid godtgjort, at Maria Rørbye Rønn faktisk ingen anelse har om ’substansen’.

Hun har imidlertid sort bælte i bullshit. Det er derfor, hun er generaldirektør.

DEN SLAGS – folk, hvis arbejde er ordrigt, men hvis uransagelige funktion efterlader en tavs – har man i en årrække tydeligvis ikke kunnet få for mange af i Danmarks Radio.

Resultat: Institutionen bugner af mellemledere, der åbenbart bullshitter hinanden i rundkredse.

Onsdag meldte generaldirektøren så ud, at DR vil tage forskud på en kommende nedskæring af sig selv ved at fyre 65 medarbejdere.

Man aner, at ingen deltagere i ’mangfoldighedsgrupper’ eller ’workshops’ vil være iblandt. Ja, man kan nærmest på forhånd sige, at folk, der rent faktisk producerer radio eller tv i Danmarks Radio – altså yder det, vi borgere tror, vi betaler licens til – er dem, der bliver fyret.

ALLE NORMALT tænkende mennesker ved, hvordan landet ligger med personer som DR’s generaldirektør. Den slags benægter altid alt om sig selv. Og de giver aldrig ved dørene til andre.

ELLER SOM Maria Rørbye Rønn siger til Politikens udsendte, der mod slutningen vågner op til en slags dåd og spørger til skandalen med ’mangfoldighedskonsulenten’ til over to millioner kr. om året:

’Jeg tror, vi alle sammen kan være enige i, at vi kom uheldigt fra start i den sag.’

Læg vel mærke til fralæggelsen af ansvar ved at påberåbe sig et af universets mest fremtrædende luner: ’uheldet’. Det var pokkers uheldigt og ikke andet.

Det er bullshit på højeste plan.